GIATMARA Saratok sumbang PPE untuk barisan hadapan
ADI SAFARMAN SARATOK: Pusat GIATMARA Saratok memberi komitmen tinggi bagi membantu
kerajaan menangani penularan wabak Covid-19 dengan menyumbang peralatan
perlindungan diri (PPE) bagi kegunaan petugas barisan hadapan Hospital Saratok. Pengurus GIATMARA Sararok Abadi Hussein berkata, prihatin terhadap masalah
kekurangan peralatan PPE yang dihadapi petugas perubatan, tenaga pengajar serta
bekas pelatih Pusat GIATMARA Saratok menawarkan diri menjahit peralatan itu. Beliau berkata seramai 10 tenaga pengajar serta bekas pelatih Pusat GIATMARA
Saratok telah terlibat dalam menghasilkan PPE itu bagi kegunaan petugas
Hospital Saratok itu. “Pusat GIATMARA Saratok menyahut cabaran sebagai tanda penghargaan dan
pengorbanan petugas barisan hadapan khususnya perubatan selain sebagai suatu
tanggungjawab sosial korporat (CSR) dengan menyediakan perkhidmatan menjahit
PPE. “Ia sekali gus mengurangkan beban kerja ditanggung pihak hospital
dalam menangani wabak tersebut. “Kami sedar keperluan PPE dijangka terus meningkat dari semasa ke
semasa kerana tempoh memerangi wabak Covid-19 akan berterusan sehingga usaha
memutuskan rantaian jangkitannya berhasil. “Selaras dengan usaha itu, sebanyak 64 unit PPE iaitu untuk pelindung
kepala telah dihasilkan seperti yang dimohon oleh pihak Hospital Saratok
sebelum ini,” katanya. Menurut Abadi, pihaknya kini diminta untuk hanya membuat sebanyak 64 PPE
berdasarkan permintaan oleh pihak Hospital, namun jika ada keperluan mendesak
pihaknya bersedia untuk membantu lagi.

Tambahnya, Pusat GIATMARA berbesar hati dapat
menyumbang tenaga dalam membantu mengatasi kekurangan bekalan PPE untuk petugas
kesihatan di daerah ini.



 
See author's posts
